UPDATE. Cum explică TVR decizia de a programa și apoi de a scoate filmele cu Mircea Diaconu.

Publicitate

Într-un punct de vedere trimis Paginademedia.ro prin serviciul comunicare, reprezentanții TVR au explicat:

„Programarea celor două filme a fost făcută de către serviciul de specialitate din SRTv încă din data de 10 iulie a.c.

În urma informaţiilor apărute în presă referitoare la o posibila candidatura a unuia dintre protagonistii filmului, TVR a decis amanarea difuzării celor două producţii, pentru a evita speculatiile privind o posibila influentare a procesului electoral.”

Știrea inițială, în continuare

TVR s-a răzgândit. Mai bine Păcală decât Mircea Diaconu. Postul public a operat schimbări de ultim moment în grila TVR International, post adresat românilor din diaspora. Concret, astăzi, cu mai puțin de două zile înainte de weekend, TVR a anunțat că scoate două filme cu Mircea Diaconu, care ar fi trebuit să fie difuzare sâmbătă și duminică de la ora 23.00.

Este vorba despre filmele „Buletin de București” și „Căsătorie cu repetiție”, cu Mircea Diaconu și Catrinel Dumitrescu în rolul principale.

În locul celor două filme, postul public, disponibil românilor din diaspora, va difuza „Păcală” și „Păcala se întoarce”.

Schimbarea de ultim moment vine la o zi după ce Newsweek a semnalat că TVR International a programat în acest weekend cele două filme cu Mircea Diaconu, care ar urma să fie candidat la președinție.

Newsweek menționa încă din titlul că ar fi o „coincidență”.

Din informațiile Paginademedia.ro, programele cu cele două filme în grila TVR International au fost trimise către presă încă de la jumătatea lunii august, când nu apăruseră informații că Diaconu ar candida.

Și atunci, dacă era doar o coincidență, de ce a luat TVR această decizie de ultim moment?

Paginademedia.ro a cerut o poziție conducerii TVR, însă până la publicarea acestui articol nu a primit niciun răspuns. Îl vom publica de îndată cel îl vom primi.

Totodată, menționăm că a fost șters de pe site și articolul, publicat luni, care anunța difuzarea celor două filme cu Mircea Diaconu, „Buletin de București” și „Căsătorie cu repetiție”.

GALERIE FOTO. Capturi ale articolului care anunța cele două filme cu Mircea Diaconu. Între timp, articolul a fost șters

Iulia Bunea

iulia.buneapaginademedia.ro